Onsdag aften blev Årets Unge Erhvervsleder kåret. Prisens vinder blev René Zeeberg, der er erhvervs- og turistchef i Jammerbugt Kommune. Han er den første offentlige leder, der nogensinde vinder prisen som Årets Unge Erhvervsleder i Danmark ved et arrangement i Aarhus. - Prisen er i høj grad et skulderklap til kommunen. Men jeg havde ikke regnet med at vinde, så det er helt vildt, at jeg kan kalde mig Årets Unge Erhvervsleder i Danmark. Jeg tror lige, det skal gå op for mig, siger René Zeeberg. Han fik blandt andet prisen for sin evne til at skabe betydelige resultater i forhold til den lokale erhvervssektor. - René har i en ung alder præsteret at skabe et vinderhold omkring en svær opgave, hvor det kræver ekstraordinært store doser ledelseskvaliteter at kunne levere. René er som leder dialogfokuseret og udvikler tæt sammen med interessenter - i modsætning til en mere konservativ top-down ledelsesform, skriver dommerpanelet i deres begrundelse. Netværket Junior Chamber International står bag kåringen og arrangementet.

Opsummering:
Årets Unge Erhvervsleder i Danmark er kåret. Det blev René Zeeberg fra Jammerbugt Kommune.